Suhtu terasse austuse ning aukartusega. Ehtne nihonto on tõenäoliselt vanem kui sina ning heal juhul elab veel mitukümmend põlvkonda sinust kauem - juhul kui sa selle eest hästi hoolitsed (loomulikult ka kaasaegne shinsakuto elab äärmiselt kaua, kui selle eest hoolitseda). Isegi kui sa oled tera ostnud, siis suhtu sellesse kui ajutisse omandusse. Mõõk ei saa kunagi sinu omaks ning hea peremehe ülesandeks on mõõka hooldada nii, et järgmine omanik (olgu see siis sinu järeltulija või keegi teine) saaks endale mõõga, mis oli sama suurepärane kui sinu kätte sattudes.